বাংলাদেশে পূর্বপুরুষের ভিটে? যেতে চান? ব্যবস্থা করবে ইউনুস সরকার

ওয়েব ডেস্ক: হাসিনা সরকারের পতনের পর দ্বিপাক্ষিক সম্পর্কে তৈরি হওয়া টানাপোড়েন কমাতে এবার উদ্যোগী হল বাংলাদেশের (Bangladesh) অন্তর্বর্তীকালীন ইউনুস সরকার। নয়াদিল্লির সঙ্গে সম্পর্কের শীতলতা কমাতে একাধিক উদ্যোগ নেওয়া হয়েছে বলে জানা গিয়েছে। সেই লক্ষ্যেই ভারতীয় নাগরিকদের (Indian Citizen) জন্য বিশেষ এক সুবিধা দেওয়ার ঘোষণা করেছে ঢাকা।

সূত্রের খবর, বাংলাদেশ থেকে আগত ভারতীয় নাগরিকদের বংশধররা যদি তাঁদের পূর্বপুরুষের বসতভিটে দেখতে বাংলাদেশ সফরে যেতে চান, তাহলে তার জন্য বিশেষ ব্যবস্থার প্রতিশ্রুতি দিয়েছে ইউনুস (Mohammed Yunus) সরকার। ব্যক্তিগতভাবে ভারতীয় নাগরিকরা আবেদন করলে স্থানীয় প্রশাসনের সহযোগিতায় সফরের ব্যবস্থা করে দেবে ঢাকা।

আরও পড়ুন: ‘জেলেই খুন হয়ে যেতে পারেন ইমরান খান’! কেন এই আশঙ্কা বোন আলেমার?

বাংলাদেশ সরকারের মতে, দুই দেশের মানুষের মধ্যে ঐতিহাসিক ও পারিবারিক বন্ধন অত্যন্ত গভীর। সীমান্ত বিভাজনের পর বহু পরিবার দুই পাশে ছড়িয়ে পড়েছে। তাই অতীতের স্মৃতিবাহী জায়গায় যাওয়ার সুযোগ করে দিলে দু’দেশের সম্পর্ক আরও দৃঢ় হবে বলে মনে করছে অন্তর্বর্তী সরকার।

উল্লেখ্য, গত বছর অগাস্টে বাংলাদেশে গণঅভ্যুত্থাণের পর শেখ হাসিনা ভারতে এসে আশ্রয় নেন। এদিকে বাংলাদেশে প্রতিষ্ঠিত হয় মহম্মদ ইউনুসের নেতৃত্বাধীন অন্তর্বর্তী সরকার। তবে সেই সময় থেকে ভারতের সঙ্গে বাংলাদেশের দ্বিপাক্ষিক সম্পর্কে বরফ জমতে শুরু করে। সেই ফাটল বোজাতে এবার এই উদ্যোগ নিল ইউনুসের নেতৃত্বাধীন বাংলাদেশের অন্তর্বর্তীকালীন সরকার।